CELEX: 62008TN0451
Language: bg
Date: 2008-10-02 00:00:00
Title: Дело T-451/08: Жалба, подадена на 2 октомври 2008 г. — Stim/Комисия на Европейските общности

6.12.2008   
            
            
               BG
            
            
               Официален вестник на Европейския съюз
            
            
               C 313/52
            
         Жалба, подадена на 2 октомври 2008 г. — Stim/Комисия на Европейските общности
   (Дело T-451/08)
   (2008/C 313/93)
   Език на производството: английски
   Страни
   
      Жалбоподател: Föreningen Svenska Tonsättares Internationella Musikbyrå (Stim) u.p.a. (Стокхолм, Швеция) (представители: C. Thomas, Solicitor и N. Pourbaix, lawyer)
   
      Ответник: Комисия на Европейските общности
   Искания на жалбоподателя
   
               —
            
            
               Отмяна на член 3 и член 4, параграф 2 и член 4, параграф 3 в частта, в която се отнася до член 3 от Решение на Комисията от 16 юли 2008 година относно процедура по прилагане на член 81 ЕО и член 53 ЕИП по преписка COMP/C2/38.698 — CISAC
            
         
               —
            
            
               да се осъди Комисията да заплати съдебните разноски.
            
         Правни основания и основни доводи
   Със своята жалба жалбоподателят иска частична отмяна на Решение на Комисията от 16 юли 2008 година относно процедура по прилагане на член 81 ЕО и член 53 ЕИП (преписка COMP/C2/38.698 — CISAC) и по-специално на член 3 от него, който определя, че членовете на МСДАК CISAC (1) в нарушение на член 81 ЕО и член 53 ЕИП извършват съгласувани практики чрез координиране на териториалното приложение на взаимно предоставените пълномощни за реципрочно представителство, по начин, който ограничава лиценза до националната територия за всяко от дружествата за колективно управление на авторски права.
   В подкрепа на исканията си жалбоподателят изтъква следното:
   Според жалбоподателя обжалваното решение нарушава член 151, параграф 4 ЕО поради това, че Комисията не е взела предвид в достатъчна степен последиците за културното многообразие в Европа, като е изискала прекратяване на твърдяната съгласувана практика за териториално приложение на пълномощните, предоставени от дружествата за колективно управление на авторски права, членове на МСДАК, на други такива дружества от МСДАК да издават лицензи за техния репертоар за ползване по сателит, кабел и Интернет. Освен това жалбоподателят твърди, че решението ще навреди на културното многообразие в Европа, тъй като авторите на музика с по-малка културна привлекателност ще загубят сигурността, която имат при сегашната система, че тяхната музика ще бъде лицензирана и ще се получат доходи от всички територии, на които тяхната музика може да бъде изпълнявана.
   По-нататък жалбоподателят твърди, че Комисията е трябвало да вземе предвид обстоятелството, че идентифицираното от нея ограничаване на конкуренцията е фиктивно или най-много незначително. Наистина, според жалбоподателя, не е налице ограничаване на конкуренцията по смисъла на член 81, параграф 1 EО. Така жалбоподателят твърди, че Комисията е допуснала грешка при прилагане на правото, или явна грешка в преценката, когато е приложила горепосочената разпоредба. На последно място жалбоподателят изтъква, че Комисията е можела законосъобразно да приложи спрямо съгласуваната практика изключението съгласно член 81, параграф 3 ЕО. Като не направила това, тя ненужно е причинила вреда на културното многообразие в Европа.
   
      (1)  Международен съюз на дружествата на авторите и композиторите.